Document ID: 32009R0790

KOMMISSIONENS FORORDNING (EF) Nr. 790/2009
af 10. august 2009
om ændring, med henblik på tilpasning til den tekniske og videnskabelige udvikling, af Europa-Parlamentets og Rådets forordning (EF) nr. 1272/2008 om klassificering, mærkning og emballering af stoffer og blandinger
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 1272/2008 af 16. december 2008 om klassificering, mærkning og emballering af stoffer og blandinger og om ændring og ophævelse af direktiv 67/548/EØF og 1999/45/EF og om ændring af forordning (EF) nr. 1907/2006 (1), særlig artikel 53, og
ud fra følgende betragtninger:
(1)
Del 3 i bilag VI til forordning (EF) nr. 1272/2008 indeholder to lister over harmoniseret klassificering og mærkning af farlige stoffer. Tabel 3.1 indeholder en liste over harmoniseret klassificering og mærkning af farlige stoffer baseret på de kriterier, der er anført i del 2-5 i bilag I til forordning (EF) nr. 1272/2008. Tabel 3.2 indeholder en liste over harmoniseret klassificering og mærkning af farlige stoffer baseret på de kriterier, der er anført i bilag VI til Rådets direktiv 67/548/EØF af 27. juni 1967 om tilnærmelse af lovgivning om klassificering, emballering og etikettering af farlige stoffer (2). Der er behov for en ændring af disse to lister, for at der kan medtages ajourførte klassificeringer for stoffer, der allerede er genstand for harmoniseret klassificering, og for at der kan medtages nye harmoniserede klassificeringer. Det er desuden nødvendigt, at visse stoffer udgår af listerne.
(2)
Det er nødvendigt at ændre bilag VI til forordning (EF) nr. 1272/2008 for at afspejle de nyligt vedtagne ændringer af bilag I til direktiv 67/548/EØF, som blev indført ved Kommissionens direktiv 2008/58/EF af 21. august 2008 om ændring med henblik på den 30. tilpasning til den tekniske udvikling af Rådets direktiv 67/548/EØF (3) og ved Kommissionens direktiv 2009/2/EF af 15. januar 2009 om ændring med henblik på den 31. tilpasning til den tekniske udvikling af Rådets direktiv 67/548/EØF (4). Disse foranstaltninger udgør tilpasninger til den tekniske og videnskabelige udvikling i henhold til artikel 53 i forordning (EF) nr. 1272/2008.
(3)
Det understreges i betragtning 53 i forordning (EF) nr. 1272/2008, at der fuldt ud skal tages højde for arbejdet og erfaringerne i forbindelse med direktiv 67/548/EØF, herunder klassificeringen og mærkningen af bestemte stoffer, som er anført i bilag I til direktivet.
(4)
De harmoniserede klassificeringer, der er anført i del 3 i bilag VI til forordning (EF) nr. 1272/2008, som ændret ved denne forordning, bør ikke finde anvendelse omgående, idet virksomhederne har behov for en vis frist for at kunne tilpasse mærkningen og emballeringen af stoffer og blandinger til de nye klassificeringer. Virksomhederne har desuden behov for en vis frist for at kunne overholde registreringsforpligtelser, der følger af de nye harmoniserede klassificeringer for stoffer, der er klassificeret som kræftfremkaldende, mutagene eller reproduktionstoksiske i kategori 1A og 1B (tabel 3.1) og kategori 1 og 2 (tabel 3.2) eller som meget giftige for vandlevende organismer, og som kan forårsage langtidsvirkninger i vandmiljøet, navnlig dem, der er anført i artikel 23 i Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (5).
(5)
For så vidt angår de stoffer i denne forordning, der er ajourført eller tilføjet til del 3 i bilag VI til forordning (EF) nr. 1272/2008, er det ligeledes hensigtsmæssigt, at forpligtelsen til at klassificere stoffer i overensstemmelse med de harmoniserede klassificeringer, der er anført i del 3 i bilag VI til forordning (EF) nr. 1272/2008, som ændret ved denne forordning, indtræder samtidig med den dato, der er anført i artikel 23 i forordning (EF) nr. 1907/2006, og derfor bør denne forordning gælde fra den 1. december 2010.
(6)
Leverandørerne bør have mulighed for at anvende de harmoniserede klassificeringer, der er anført i del 3 i bilag VI til forordning (EF) nr. 1272/2008, som ændret ved denne forordning, og for at tilpasse mærkningen og emballeringen i overensstemmelse hermed før den 1. december 2010 som omhandlet i forordning (EF) nr. 1272/2008.
(7)
Den offentliggjorte udgave af direktiv 2009/2/EF indeholdt fejlagtigt indgangsnummer 607-674-00-0 (branched C10-alkyl benzoates), og det er derfor hensigtsmæssigt at korrigere denne fejl og ikke medtage dette stof i bilag VI til forordning (EF) nr. 1272/2008.
(8)
Foranstaltningerne i denne forordning er i overensstemmelse med udtalelse fra det udvalg, der er nedsat ved artikel 133 i forordning (EF) nr. 1907/2006 -
UDSTEDT FØLGENDE FORORDNING:
Artikel 1
I del 3 i bilag VI til forordning (EF) nr. 1272/2008 foretages følgende ændringer:
1)
I tabel 3.1 foretages følgende ændringer:
a)
Stofferne, der svarer til stofferne i bilag I, erstattes af stofferne i dette bilag.
b)
Stofferne i bilag II indføjes i overensstemmelse med den rækkefølge, hvori stofferne er opført i tabel 3.1.
c)
Stofferne i bilag III udgår af tabel 3.1.
2)
I tabel 3.2 foretages følgende ændringer:
a)
Stofferne, der svarer til stofferne i bilag IV, erstattes af stofferne i dette bilag.
b)
Stofferne i bilag V indføjes i overensstemmelse med den rækkefølge, hvori stofferne er opført i tabel 3.2.
c)
Stofferne i bilag III udgår af tabel 3.2.
Artikel 2
1. Denne forordning træder i kraft på tyvendedagen efter offentliggørelsen i Den Europæiske Unions Tidende.
2. Artikel 1 anvendes fra den 1. december 2010.
3. De harmoniserede klassificeringer i del 3 i bilag VI til forordning (EF) nr. 1272/2008, som ændret ved denne forordning, kan finde anvendelse før den 1. december 2010.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 10. august 2009.

Labels: 12
7
3
20